Bedrieër besteel bejaarde | News24
Bedrieër besteel bejaarde
HULLE teiken bejaarde vroue in winkelsentrums en gebruik glo elke keer dieselfde fopstorie om hul slagoffers uit duisende Rand te bedrieg.
Dít is die taktiek van bedrieërs wat vroeër vandeesmaand 'n bejaarde vrou (73) van Jeffreysbaai en ander mense in die gebied 'be-roof' het.
Die jongste voorval het verlede Maandag omstreeks 14:00 in Fountains Mall plaasgevind. Dié keer is 'n bejaarde vrou van sowat R1 250 besteel.
Volgens Nadine Scheepers, bemarkingsbestuuder by Fountains Mall, het 'n jonger vrou die slagoffer genader en haar 'n drukkie gegee, waarna hulle in 'n gesprek betrokke geraak het.
"Hulle het al geselsend na die FNB OTM by die middelste ingang beweeg waar die bejaarde vrou 'n transaksie gedoen het. Hulle het daarna gegroet en in verskillende rigtings beweeg," sê Scheepers.
"Hulle lyftaal het geen agterdog gewek nie."
Volgens Scheepers, het die bejaarde vrou se man onraad vermoed na hy van die voorval gehoor het, en ondersoek ingestel. "Daar is vasgestel dat 'n ongemagtigde ontrekking uit die rekening gemaak is," sê Scheepers. "FNB het bevestig dat 'n soorgelyke insident by die Spar-sentrum in Wavecrest plaasgevind het.
Bejaardes word gereeld gewaarsku om nié vangstories oor geld van vreemdelinge te glo nie. Hulle word aangemoedig om eerder na hulle banktak te gaan en dáár na-vrae te doen oor die 'aanbod' van vreemdes.
Daar is verskeie slenters wat gereeld kop uitsteek - maar dit is die verantwoordelikheid van elke persson om kop te hou en logies te dink.